Вось дык суседзі!
*Аляксей Якімовіч*

Здарылася з Зайкам няшчасце. Бег ён па сцяжынцы, наступіў на востры сучок і параніў лапку. Забралі яго ў лясную бальніцу.

Тыдзень, другі ляжыць Зайка — ніхто з суседзяў не наведвае.

Прыляцела ў лес Варона, закрычала:

— Непр-рыгожа! Непр-рыгожа!..

Сапраўды, непрыгожа. Сабраліся звяры на паляне, каб вырашыць, каму да Зайкі ў бальніцу ісці.

— Жонка ў мяне захварэла, кашляе, — кажа Мядзведзь. — Прасіла, каб малінніку наламаў... Можа, ты яго наведаеш, Ліса? Помніш, летась на дзень нараджэння Зайка табе пуховую пярыну падарыў?

Закруціла Ліса хвастом:

— Нара ў мяне пасля дажджу абвалілася. Трэба рамантаваць. Няхай Воўк збегае. Зайка яму новы кажух аддаў, не пашкадаваў.

Завыў Воўк:

— Дома ваўчаняты сядзяць галодныя. У краму пабягу... Няхай Дзік наведае Зайку. Той заўсёды яго жалудамі частаваў.

— А хіба Зубру ён не дапамагаў сена касіць? — зарохкаў Дзік. — Няхай Зубр і сходзіць у бальніцу. У мяне вунь бульба на полі някопаная.

— У мяне атава[[1]](#footnote-1) някошаная, — апусціў галаву Зубр.

Ад шуму ды крыку прачнулася Чарапаха. Яна тут, на паляне, спала. Пытае:

— Чаго спрачаецеся, паважаныя?

— Зайка лапку параніў, — загаварыў Мядзведзь. — Ужо два тыдні ў бальніцы ляжыць.

— Бедны Зайка! — пашкадавала Чарапаха. — Сумна яму там аднаму.

— Схадзіла б ты да яго, ад мяне прывітанне перадала,— хітра прыжмурылася Ліса.

— Добра, — пагадзілася Чарапаха. — Пайду.

— Скажы, што і я люблю яго, — напомніў Мядзведзь.

— I ад мяне перадай прывітанне, — рохкнуў Дзік.

— I ад мяне, — падняў галаву Зубр.

А Воўк завыў на ўсё горла:

— I ад мяне не забудзься!.. Пацікаўся, як кормяць яго.

— Не хвалюйцеся. Ад усіх перадам прывітанне. Скажу Зайку, што вельмі чулыя і добрыя ў яго суседзі, — прамовіла Чарапаха і, павярнуўшыся, папаўзла паціхеньку ў бальніцу.

Мабыць, і цяпер яшчэ да Зайкі дабіраецца.

1. *Ата́ва* — трава ў лузе, якая вырасла за лета пасля пакосу другі раз. [↑](#footnote-ref-1)